
Na temelju članka 32. Statuta Veleučilišta „Lavoslav Ružička“ u Vukovaru, te članka 15. stavak 2. Zakona o javnoj nabavi, Upravno vijeće Veleučilišta „Lavoslav Ružička“ u Vukovaru na sjednici održanoj_______________ 2026. godine, u akademskoj 2025./2026., pod točkom ______ dnevnog reda donosi sljedeći


PRAVILNIK
O JEDNOSTAVNOJ NABAVI  


I. UVODNE ODREDBE
Članak 1.

(1) Ovim  Pravilnikom o jednostavnoj nabavi (u daljnjem tekstu: Pravilnik) uređuju se postupci, pravila i uvjeti za nabavu robe i usluga te provedbu projektnih natječaja procijenjene vrijednosti manje od 50.000,00 eura, odnosno za nabavu radova procijenjene vrijednosti manje od 100.000,00 eura (u daljnjem tekstu: jednostavna nabava), za koji sukladno odredbama Zakona o javnoj nabavi ne postoji obveza provedbe postupaka javne nabave.
(2) Procijenjena vrijednost je vrijednost nabave bez poreza na dodanu vrijednost.
(3) Izrazi koji se koriste u ovom Pravilniku, a imaju rodno značenje, koriste za neutralno i odnose se jednako na muški i ženski rod. 

II. NAČELA JEDNOSTAVNE NABAVE I SREDSTVA KOMUNIKACIJE
Članak 2.
(1) Naručitelj je u primjeni ovoga Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Na načela javne nabave na odgovarajući način primjenjuju se odredbe Zakona o javnoj nabavi. 
Članak 3.
U provedbi postupaka jednostavne nabave sukladno ovom Pravilniku koriste se elektronička sredstava komunikacije.

III. SUKOB INTERESA
Članak 4.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom javne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Na sukob interesa na odgovarajući način primjenjuju se odredbe Zakona o javnoj nabavi.

IV. PLANIRANJE I VRIJEDNOSNI RAZREDI
Članak 5.
(1) Naručitelj donosi plan nabave za kalendarsku godinu sukladno Zakonu o javnoj nabavi.
(2) U plan nabave i registar ugovora unose se predmeti nabave čija je procijenjena vrijednost nabave jednaka ili veća od 5.000,00 eura bez PDV-a.
(3) Plan nabave, sve njegove izmjene i dopune te registar ugovora i okvirnih sporazuma Naručitelj objavljuje u Elektroničkom oglasniku javne nabave Republike Hrvatske (u daljnjem tekstu: EOJN RH).
(4) U registar ugovora unose se i ugovori sklopljeni temeljem izuzeća od primjene Zakona, uz obrazloženje razloga za izuzeće.
Članak 6.
(1) Postupak jednostavne nabave čija je procijenjena vrijednost do 15.000,00 eura naručitelj nije obvezan provesti putem modula jednostavne nabave u EOJN RH.
(2) Postupak jednostavne nabave čija je procijenjena vrijednost veća od 15.000,00 eura, a jednaka ili manja od 25.000,00 eura za robe i usluge, odnosno jednaka ili manja od 45.000,00 eura za radove, naručitelj je obvezan provesti putem modula jednostavne nabave u EOJN RH (bez obveze javne objave poziva) upućivanjem poziva na najmanje dvije (2) adrese po izboru naručitelja. 
(3) Postupak jednostavne nabave čija je procijenjena vrijednost veća od 25.000,00 eura, a jednaka ili manja od 50.000,00 eura za robe i usluge, odnosno veća od 45.000,00 eura a jednaka ili manja od 100.000,00 eura za radove, naručitelj je obvezan provesti putem javne objave u modulu jednostavne nabave EOJN RH. 
(4) Iznimno od stavka 3. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave EOJN RH, već ga provodi sukladno stavku 2. ovoga članka:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe;
2. ako iz tehničkih razloga predmet nabave može isporučiti samo određeni gospodarski subjekt;
3. ako je to nužno radi zaštite isključivih prava, uključujući prava intelektualnog vlasništva;
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(4) Razlozi za primjenu iznimke iz stavka 4. ovoga članka navode se i obrazlažu u objavi u modulu jednostavne nabave EOJN RH.
(5) Naručitelj može uvijek postupati prema pravilima predviđenima za viši vrijednosti razred jednostavne nabave.

V. PROVEDBA NABAVE 
Članak 7.
(1) Postupak jednostavne nabave iz članka 6. stavak 1. provodi se na temelju zahtjeva za nabavu koji odobrava dekan. 
(2) Zahtjevu za nabavu prilaže se ponuda najmanje jednog (1) gospodarskog subjekta po izboru naručitelja, koja je prethodno zatražena elektroničkim putem. 
(3) Po odobrenju zahtjeva za nabavu izdaje se narudžbenica ili sklapa ugovor s odabranim gospodarskim subjektom. 
(4) Iznimno od stavka 2. ovoga članka, za nabave procijenjene vrijednosti do 5.000,00 eura bez PDV-a, zahtjevu za nabavu nije potrebno priložiti ponudu gospodarskog subjekta ako je to opravdano zbog žurnosti, specifičnosti predmeta nabave (poput nabave autorskih djela, intelektualnih usluga, knjiga i slično), kada je riječ o nabavama manje vrijednosti (sitni materijal i troškovi), ugostiteljskim uslugama, nabavi ulaznica, karata i slično, ili kada bi prikupljanje ponude zbog naravi predmeta nabave uzrokovalo nerazmjerne troškove ili administrativno opterećenje u odnosu na vrijednost nabave.
Članak 8.
(1) Postupak nabave iz članka 6. stavak 2. započinje imenovanjem Povjerenstva za provedbu postupka jednostavne nabave (u daljem tekstu Povjerenstvo).
(2) Povjerenstvo u sastavu od tri (3) člana imenuje Dekan Veleučilišta. 
(3) Poziv za dostavu ponuda upućuje se na najmanje dvije (2) adrese gospodarskih subjekata po izboru naručitelja.
(4) Rok za dostavu ponuda određuje Naručitelj, a koji ne smije biti kraći od pet (5) dana od dana slanja poziva.
Članak 9.
(1) Postupak nabave iz članka 6. stavak 3. započinje imenovanjem Povjerenstva za provedbu postupka jednostavne nabave. 
(2) Povjerenstvo u sastavu od tri (3) člana imenuje Dekan Veleučilišta. 
(3) Na javno objavljeni poziv na dostavu ponuda može se javiti svaki zainteresirani gospodarski subjekt podnošenjem ponude, putem javne objave u modulu jednostavne nabave u EOJN RH.
(4) Rok za dostavu ponuda određuje Naručitelj, a koji ne smije biti kraći od pet (5) dana od dana slanja poziva.

VI. SADRŽAJ POZIVA NA DOSTAVU PONUDE 
Članak 10.
(1) Poziv na dostavu ponude sadrži najmanje:
1. podatke o naručitelju (naziv, adresu, OIB, kontakt podatke);
2. predmet nabave, opis, količinu i tehničke specifikacije, troškovnik, mjesto i rok izvršenja;
3. procijenjenu vrijednost nabave;
4. kriterij za odabir ponude;
5. uvjete plaćanja i odredbe o jamstvima, ako se traže;
6. uvjete sposobnosti gospodarskog subjekta, ako se traže; 
7. naznaku o dokumentaciji i drugim dokazima koju je potrebno dostaviti sukladno pozivu;
8. rok, način i mjesto dostave ponuda;
9. podatak o pravnoj zaštiti, odnosno o mogućnost ulaganja prigovora.

VII. OTVARANJE, PREGLED I OCJENA PONUDA
Članak 11.
(1) Otvaranje ponuda u postupcima iz članaka 8. i 9. ovog Pravilnika provodi se u modulu jednostavne nabave EOJN RH, u pravilu odmah po isteku roka za dostavu ponuda.
(2) O otvaranju ponuda sastavlja se zapisnik koji sadrži podatke o nazivu Naručitelja, predmetu nabave, broju zaprimljenih ponuda, ponuditeljima i ponuđenim cijenama.
Članak 12.
(1) Povjerenstvo za provedbu postupka jednostavne nabave pregledava i ocjenjuje ponude na temelju uvjeta i zahtjeva iz poziva na dostavu ponuda.
(2) Povjerenstvo rangira valjane ponude prema kriteriju za odabir, uključujući i ponude čija je cijena viša od procijenjene vrijednosti, osim ako je u pozivu na dostavu ponuda izričito propisano da se takva ponuda odbija kao neprihvatljiva.
(3) O pregledu i ocjeni ponuda sastavlja se zapisnik.

VIII. KRITERIJ ZA ODABIR, POJAŠNJENJE ILI DOPUNA PONUDE I ODLUKA O ODABIRU
Članak 13.
(1) Kriterij za odabir ponude može biti najniža cijena ili ekonomski najpovoljnija ponuda.
(2) Ako je kriterij ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok, organizacija, kvalifikacije i iskustvo osoblja angažiranog na izvršenju određenog ugovora i drugo.
Članak 14.
(1) Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od gospodarskog subjekata da dopuni, pojasni, upotpuni ili dostavi nužne informacije ili dokumentaciju u primjerenom roku koji ne smijie biti kraći od pet (5) dana. 
(2) Ponudbeni list, troškovnik, jamstvo za ozbiljnost ponude i ESPD obrazac (ako je zahtijevano) ne smatraju se određenim dokumentima koji nedostaju u smislu stavka 1. ovoga članka te Naručitelj njihovu dostavu ne smije zatražiti od ponuditelja tijekom pregleda i ocjene ponuda.
Članak 15.
(1) Povjerenstvo nakon pregleda i ocjene ponuda izrađuje prijedlog odluke o odabiru ili odluke o poništenju, koji s pripadajućim zapisnicima dostavlja dekanu.
(2) Odluku o odabiru ili o poništenju donosi dekan.
(3) Odluka iz stavka 2. ovoga članka dostavlja se ponuditeljima iz članaka 8. i 9. ovog Pravilnika putem modula jednostavne nabave EOJN RH.

IX. RAZLOZI PONIŠTENJA POSTUPKA
Članak 16.
(1) Naručitelj poništava postupak jednostavne nabave osobito ako:
1. nije pristigla nijedna ponuda ili nijedna valjana ponuda;
2. su sve ponude veće od osiguranih sredstava ili procijenjene vrijednosti, a Naručitelj ne može osigurati dodatna sredstva;
3. postanu poznate okolnosti zbog kojih ne bi došlo do pokretanja postupka, da su bile poznate prije njegova pokretanja;
4. se utvrdi sukob interesa koji se ne može na drugi način otkloniti;
5. je to potrebno radi zaštite javnog interesa.

X PRAVNA ZAŠTITA
Članak 17.
(1) U postupcima jednostavne nabave čija je procijenjena vrijednost veća od 15.000,00 eura, odnosno u postupcima iz članaka 8. i 9. ovog Pravilnika, gospodarski subjekt koji je sudjelovao u postupku ima pravo prigovora dekanu.
(2) Prigovor se podnosi pisanim putem, u roku od pet (5) dana od dana primitka odluke o odabiru ili odluke o poništenju, odnosno od dana saznanja o povredi prava.
(3) Prigovor sadrži podatke o podnositelju, oznaku postupka, opis povrede, dokaze i potpis.
(4) Dekan odlučuje o prigovoru u roku od petnaest (15) dana od dana primitka, odbacivanjem, odbijanjem ili usvajanjem prigovora.
(5) Odluka o prigovoru je konačna u upravnom postupku. Protiv odluke se može pokrenuti upravni spor.
(6) U postupku jednostavne nabave iz članka 7. ovoga Pravilnika pravna zaštita iz ovoga članka se ne primjenjuje.

XI. SKLAPANJE I IZVRŠENJE UGOVORA
Članak 18.
(1) Na temelju izvršne odluke o odabiru, Naručitelj s odabranim ponuditeljem sklapa ugovor o jednostavnoj nabavi.
(2) Ugovor mora biti u skladu s uvjetima iz poziva na dostavu ponuda i odabranom ponudom.
(3) U postupcima iz članaka 8. i 9. ovog Pravilnika ugovor se može potpisati kvalificiranim elektroničkim potpisom i razmijeniti putem EOJN RH.

XII.  PRIJELAZNE I ZAVRŠNE ODREDBE
Članak 19.
Postupci jednostavne nabave pokrenuti prije stupanja na snagu ovoga Pravilnika dovršit će se prema odredbama akta koji je bio na snazi u trenutku pokretanja postupka.
Članak 20.
Izmjene i dopune ovog Pravilnika donose se na način istovjetan njegovom donošenju.
Članak 21.
Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave, KLASA: 602-01/17-05/53, URBROJ: 2196-115/17-01-01 od 26. srpnja 2017. godine i Pravilnik o izmjenama i dopunama Pravilnika o provedbi postupaka jednostavne nabave, KLASA: 602-01/20-05/45, URBROJ: 2196-115/01-20-01 od 24. lipnja 2020. godine
Članak 22.
Ovaj Pravilnik objavljuje se na mrežnim stranicama Veleučilišta te se čini dostupnim u Elektroničkom oglasniku javne nabave Republike Hrvatske. 
Članak 23.
Ovaj Pravilnik stupa na snagu osmog dana od dana objave na mrežnim stranicama Veleučilišta.

